PATVIRTINTA

Šiaulių miesto savivaldybės tarybos

2022 m. vasario 3 d. sprendimu Nr. T-1

**ŠIAULIŲ MIESTO SAVIVALDYBĖS**

**2022–2024 METŲ STRATEGINIS**

**VEIKLOS PLANAS**

**2022 m.**

**ŠIAULIAI**

**I SKYRIUS**

**VEIKLOS KONTEKSTAS**

Šiaulių miesto savivaldybės misija yra sudaryti kokybiškas gyvenimo ir darbo sąlygas Šiaulių miesto bendruomenei, užtikrinti gyventojų lūkesčius atitinkantį teikiamų viešojo administravimo ir viešųjų paslaugų lygį, nusipelnyti žmonių pasitikėjimą ir skatinti jų pasididžiavimą miestu.

Kad būtų užtikrintas Savivaldybės valdymo darnumas, Savivaldybės planavimo dokumentai yra tarpusavyje susieti aiškiais loginiais ryšiais, užtikrinamas Savivaldybės asignavimų planavimas ir panaudojimo stebėsena. Savivaldybės taryba ilgalaikį strateginio planavimo dokumentą – 2015–2024 metų Šiaulių miesto plėtros strateginį planą patvirtino 2016 m. rugpjūčio 25 d. sprendimu Nr. T-325. Šiame plane patvirtinta Šiaulių m. strateginio plėtros plano vizija: „Šiauliai – Saulės miestas: atviras, veržlus ir saugus“, prioritetai, tikslai ir uždaviniai:

1. **Aktyvi kūrybinga ir atsakinga bendruomenė**:
   1. Plėtoti inovatyvią švietimo ir kultūros sistemą, ugdančią aktyvią ir kūrybingą asmenybę:
      1. Sudaryti sąlygas asmeninei karjerai;
      2. Plėtoti įvairaus spektro kultūros paslaugas, išnaudojant regiono ir metropolinio miesto potencialą;
      3. Ugdyti visuomenės sąmoningumą, pilietiškumą, skatinant verslo, švietimo, NVO, kultūros ir mokslo bendradarbiavimą.
   2. Kurti modernią kūno kultūros ir sveikatos sistemą:
      1. Formuoti bendruomenės narių sveiką gyvenseną ir jos kultūrą;
      2. Plėtoti aukšto meistriškumo sportininkų rengimo sistemą;
      3. Užtikrinti tolygias, prieinamas ambulatorines asmens sveikatos priežiūros paslaugas.
   3. Kurti saugią socialinę aplinką:
      1. Kurti šeimai palankią aplinką, galimybes derinti pareigas šeimai/ asmeniui ir darbui;
      2. Užtikrinti vaikų raidos sutrikimų ankstyvosios reabilitacijos ir abilitacijos prieinamumą.
2. **Konkurencinga verslo aplinka**:
   1. Suformuoti ir išlaikyti palankią aplinką investicijų atėjimui Šiaulių mieste:
      1. Optimizuoti verslo koordinavimo sistemą;
      2. Padidinti miesto investicinį patrauklumą;
      3. Gerinti viešųjų paslaugų verslui procesus.
   2. Plėtoti pažintinį – kultūrinį ir kurti aktyvaus laisvalaikio turizmą:
      1. Miesto įvaizdžio ir tapatybės stiprinimas plėtojant pažintinį – kultūrinį turizmą;
      2. Unikalių gamtinių sąlygų išnaudojimas vystant aktyvaus laisvalaikio turizmą.
   3. Teikti kokybiškas ir bendruomenės lūkesčius atitinkančias viešąsias paslaugas:
      1. Sutelkti aukštos kultūrinės ir profesinės kompetencijos darbuotojų komandą;
      2. Išvystyti visiems prieinamas, kokybiškas viešąsias paslaugas, pasitelkiant informacines technologijas;
3. **Draugiška gamtai kokybiška gyvenamoji aplinka:**
   1. Vystyti ir puoselėti gyvenamąją ir viešąją aplinką, patrauklią gyventi, dirbti, tobulėti:
      1. Skatinti patogaus ir energetiškai efektyvaus būsto plėtrą;
      2. Atnaujinti ir plėsti sporto objektų infrastruktūrą mieste;
      3. Atnaujinti socialinių paslaugų įstaigų pastatus ir plėsti socialinio būsto fondą;
      4. Gerinti sveikatos įstaigų infrastruktūrą ir didinti pastatų energetinį efektyvumą;
      5. Didinti švietimo įstaigų pastatų energetinį efektyvumą;
      6. Didinti kultūros įstaigų pastatų energetinį efektyvumą;
      7. Kryptingai ir racionaliai planuoti teritorijas, remiantis kaštų ir naudos analizės principu;
      8. Sutvarkyti viešąsias erdves, sudarant sąlygas klasikinės kultūros, sporto, rekreacijos plėtojimui.
   2. Sukurti ir išlaikyti patogią, draugišką aplinkai, visiems prieinamą ir saugią susisiekimo sistemą:
      1. Sukurti vieningą ir saugų susisiekimo tinklą;
      2. Mažinti transporto neigiamą poveikį aplinkai, kuriant tinkamą infrastruktūrą;
      3. Didinti visuomeninio transporto patrauklumą.
   3. Vystyti ir palaikyti saugią ir švarią aplinką:
      1. Vystyti efektyvią komunalinių atliekų tvarkymo sistemą;
      2. Modernizuoti ir optimizuoti centralizuotus komunalinius tinklus;
      3. Sukurti vaizdo stebėjimo ir informacijos valdymo sistemą;
      4. Mažinti triukšmą probleminėse teritorijose ir išsaugoti tyliąsias zonas.

Įgyvendinant 2015–2024 metų Šiaulių miesto plėtros strateginį planą ir vadovaujantis Savivaldybės tarybos patvirtintu Strateginio planavimo organizavimo Šiaulių miesto savivaldybėje tvarkos aprašu yra parengtas Šiaulių miesto savivaldybės 2022 ̶ 2024 metų strateginis veiklos planas, atsižvelgiant į biudžetinių įstaigų, Savivaldybės viešųjų įstaigų ir Savivaldybės valdomų įmonių veiklos planus, Savivaldybės biudžeto pajamų ir kitų finansavimo šaltinių prognozę. Pagal Savivaldybės tarybos patvirtintą Strateginį veiklos planą yra formuojamas atitinkamų metų Savivaldybės biudžetas.

**II SKYRIUS**

**PROBLEMATIKA IR PASIEKIMAI**

**Socialiniai veiksniai.** Remiantis Lietuvos statistikos departamento duomenimis, 2021 m. liepos 1 d. Šiauliuose gyveno 100 970 gyventojų. Per praėjusį dešimtmetį gyventojų skaičiaus mažėjimas buvo stebimas iki 2018 m. Vėliau fiksuojamas nuolatinis gyventojų skaičiaus augimas. Tačiau 2021 m. pastebimas gyventojų mažėjimas, kuris lyginant su 2020 m., sudarė 0,87 proc.

1pav. Gyventojų skaičius Šiaulių m. 2021 m. liepos 1 d. Šaltinis – Lietuvos statistikos departamentas

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **Vyrai** | | | | | **Moterys** | | | | |
| **2017 m.** | **2018 m.** | **2019 m.** | **2020 m.** | **2021 m.** | **2017m.** | **2018 m.** | **2019 m.** | **2020 m.** | **2021 m.** |
| **Iš viso pagal amžių** | 44,3 | 45,2 | 45,9 | 47,1 | 47,8 | 55,7 | 54,8 | 54,1 | 52,9 | 52,2 |
| **Iki 14 metų** | 7,5 | 7,4 | 7,3 | 7,3 | 7,3 | 7,2 | 7,3 | 7,3 | 7,2 | 7,1 |
| **15-64** | 30,7 | 31,6 | 32,5 | 33,7 | 34,5 | 35,2 | 34,2 | 33,4 | 32,3 | 31,6 |
| **65 ir vyresni** | 6,1 | 6,2 | 6,1 | 6,1 | 6,0 | 13,3 | 13,3 | 13,4 | 13,4 | 13,5 |

1 lentelė. Šiaulių nuolatinių gyventojų amžiaus struktūra 2017-2021 metų pradžioje (proc). Šaltinis – Lietuvos statistikos departamentas

Viena iš gyventojų skaičiaus mažėjimo priežasčių yra neigiama natūrali kaita. Kita, ne mažiau svarbi gyventojų skaičiaus mažėjimo priežastis – migracijos procesas. Šalies mastu daugiau kalbama apie tarptautinę emigraciją, kai gyventojai išvyksta į užsienio šalis, tačiau Šiaulių miesto atveju, svarbi yra ir vidinė migracija, kai gyventojai išvyksta į kitas Lietuvos teritorijas, dažniausiai kitus miestus.

Gyventojų skaičiaus kaita susijusi su tam tikrais iššūkiais: mažėja vartotojų bazė ir teritorijos ekonominis aktyvumas, sunkiau išlaikyti ir gerinti gyvenimo lygį, užtikrinti užimtumą ir pajamas, daugėja socialinių problemų, didėja infrastruktūros išlaikymo kaštai, sunkiau užtikrinti viešųjų paslaugų prieinamumą ir patogumą (pvz.: viešasis transportas, švietimas).

2 pav. Šiaulių miesto demografinės senatvės koeficientas 2011-2021 m. Šaltinis – Lietuvos statistikos departamentas

Demografinės senatvės koeficientas 2020 m. (pagyvenusių (65 metų ir vyresnio amžiaus) žmonių skaičius, tenkantis šimtui vaikų iki 15 metų amžiaus) Šiaulių mieste buvo vienas mažiausių Lietuvoje – 135 pagyvenę asmenys. Tačiau jis buvo didesnis nei Lietuvos vidurkis, kuris siekia 132. Todėl ir toliau jauniems žmonėms išvykstant studijuoti ar dirbti į kitus didžiuosius miestus, užsienio valstybes ir nebegrįžtant į gimtąjį miestą, gali būti susiduriama su problema, kad trūkstant jaunimo, darbingo amžiaus žmonių, miestas gali pritrūkti kvalifikuotos darbo jėgos.

|  |  |  |  |  |  |
| --- | --- | --- | --- | --- | --- |
|  | **2017 m.** | **2018 m.** | **2019 m.** | **2020 m.** | **2021 m.** |
| **Vyrai ir moterys** | 132 | 133 | 134 | 135 | 135 |
| **Vyrai** | 83 | 84 | 83 | 84 | 83 |
| **Moterys** | 184 | 184 | 185 | 188 | 189 |

2 lentelė. Šiaulių miesto demografinio senatvės koeficiento struktūra 2017-2021 m. Šaltinis – Lietuvos statistikos departamentas

Medianinis amžius – į dvi skaičiumi vienodas jaunesnių ir vyresnių gyventojų grupes visuomenę skirianti amžiaus riba. Kuo šis rodiklis didesnis, tuo visuomenė yra senesnė. Šiaulių mieste šis rodiklis 2011 m. sudarė 41 metus ir nors nuo 2017 m. jis išlieka nepakitęs, bet lyginant su 2011 m. jis išaugo 3 metais. Lietuvoje šis rodiklis siekia 44.

3 pav. Šiaulių miesto gyventojų medianinis amžius 2011-2021 m. Šaltinis – Lietuvos statistikos departamentas

Lietuvos statistikos departamento duomenimis 2020 m. nedarbo lygis Šiaulių mieste siekė 6,4 proc. ir buvo 2,1 procentiniais punktais mažesnis už vidutinį Lietuvos Respublikos lygį (8,5 proc.). Šiaulių mieste tiek vyrų, tiek moterų nedarbo lygis buvo 6,4 proc., kai tuo tarpu Lietuvos Respublikos vyrų nedarbo lygis siekė 9,3 proc., o moterų - 7,7 proc.

Remiantis analizuojamais rodikliais, Šiaulių mieste yra dar pakankamai likusios jaunos darbo jėgos, kurią būtina išlaikyti ir padidinti, t. y. kelti Šiaulių miesto gyventojų užimtumo lygį, keisti požiūrį į jaunąją kartą: infrastruktūros, verslumo, socialiniais, švietimo ir kt. klausimais. Gyventojų ekonominis užimtumas yra viena pagrindinių ekonominės gerovės ir plėtros prielaidų. 2020 m. Šiauliuose gyveno 54,6 tūkst. darbingo amžiaus gyventojų, iš kurių vyrai sudarė 25 tūkst., moterys - 29,6 tūkst. Tuo tarpu užimtų (turinčių darbą) gyventojų Šiaulių mieste skaičius sudarė 51,1 tūkst., iš kurių 23,4 tūkst. sudaro vyrai ir 27,7 tūkst. moterys.

Ženklus registruotų bedarbių skaičius Šiaulių mieste buvo 2011 m. Jis siekė net 10,4 tūkst. bedarbių. Vėliau, gerėjant ekonominei situacijai, registruotų bedarbių skaičius palaipsniui mažėjo ir didžiausias mažėjimas fiksuotas 2019 m., kai bedarbių skaičius Šiauliuose buvo 2,4 tūkst. (1,0 tūkst. vyrų ir 1,4 tūkst. moterų). Tačiau, dėl Covid-19 paskelbto karantino, bedarbių skaičius Šiaulių mieste, kaip ir visoje Lietuvoje, 2020 m. vėl pradėjo augti ir siekė 3,5 tūkst. (1,6 tūkst. vyrų ir 1,9 tūkst. moterų). Dėl šios priežasties 2020 m. registruotų bedarbių ir darbingo amžiaus gyventojų santykis, lyginat su 2019 m., išaugo 3,6 procentiniais punktais ir siekė 9,6 proc. (8,8 proc. vyrų ir 10,6 proc. moterų). Tuo tarpu Lietuvos Respublikos registruotų bedarbių ir darbingo amžiaus gyventojų santykis buvo 12,6 proc. (12,5 proc. vyrų ir 12,6 proc. moterų).

4 pav. Darbo jėgos, užimtųjų gyventojų ir bedarbių pasiskirstymas Šiaulių m. 2016-2020 m. (tūkst.). Šaltinis – Lietuvos statistikos departamentas

5 pav. Registruotų bedarbių ir darbingo amžiaus gyventojų santykis Šiaulių m. 2011-2020 m., proc. Šaltinis – Lietuvos statistikos departamentas

Šiaulių miesto Socialinių išmokų ir kompensacijų skyriaus duomenimis 2020 m. dėl papildomos vienkartinės paramos skyrimo karantino metu socialinės pašalpos gavėjų skaičius išaugo 1 060 vnt., o išlaidos socialinėms pašalpoms didėjo 703,4 tūkst. Eur.

|  |  |  |  |  |  |  |
| --- | --- | --- | --- | --- | --- | --- |
| **Metai** | **2016 m.** | **2017 m.** | **2018 m.** | **2019 m.** | **2020 m.** | **2021 m.** |
| Socialinės pašalpos gavėjų skaičius (asm.) (žm. sk.) | 3 477 | 3 040 | 3 214 | 3 190 | 4 000 | 5 060 |
| Išlaidos socialinėms pašalpoms (tūkst. Eur) | 1 276,6 | 1 096,2 | 1 259,8 | 1 230,6 | 1 508,6 | 2 212,0 |

3 lentelė. Socialinės pašalpos gavėjų skaičiaus ir išlaidų socialinėms pašalpoms kitimas Šiaulių m. 2016-2021 m. Šaltinis – Šiaulių m. savivaldybės Socialinių išmokų ir kompensacijų skyrius

**Ekonominiai veiksniai.**

2021 m. COVID-19 pandemijos aplinkoje Lietuvos ekonomika susitraukė gerokai mažiau nei buvo prognozuota. Tikėtina, kad tam įtakos turėjo tiek valstybės finansinė parama verslui, tiek per ankstesnius metus sukauptas įmonių pelnas, kuris sušvelnino neigiamas pandemijos pasekmes. Vertinant pagal ūkio sektorius, 2021 m. didžiausią neigiamą poveikį ekonomikos augimui turėjo paslaugos, ypač didmeninės ir mažmeninės prekybos, transporto, apgyvendinimo ir maitinimo paslaugų veiklos; būtent šios veiklos labiausiai nukentėjo nuo COVID-19 pandemijos ir karantino suvaržymų. Atsvarą neigiamam šio sektoriaus poveikiui Lietuvos BVP augimui sudarė pramonės sektorius, kuris teigiamai prisidėjo prie augimo.

Lietuvos ekonominėje aplinkoje 2022 m. ir toliau išliks daug neapibrėžtumo, susijusio su tolimesne pandemijos eiga ir jos valdymu.

2021 m. pradžioje Šiaulių mieste veikė 2 955 įmonės. Didžioji dauguma veikiančių įmonių (78 proc.) buvo labai mažos ir mažos – turinčios iki 9 darbuotojus. Nors nuo 2020 m., per metus veikiančių įmonių skaičius sumažėjo 1,44 proc. (arba 43 įmonėmis), tačiau pastaraisiais metais ūgtelėjo smulkiausios įmonės, turinčios 0-4 darbuotojus (išaugo 31 įmone). Didžiausią neigiamą įtaką įmonių skaičiaus augimui turėjo stipriai susitraukęs įmonių, turinčių 5-9 darbuotojus, skaičius (sumažėjo 65 įmonėmis.).

Smulkus ir vidutinis verslas yra modernios, dinamiškos ekonomikos pagrindas, mažų ir vidutinių įmonių bei savarankiškai dirbančių gyventojų plėtra didele dalimi lemia rinkos ekonomikos konkurencingumą ir augimą. Šis verslo sektorius greičiausiai pajunta rinkos paklausos ir pasiūlos pokyčius, prisitaiko prie jų, sukuria naujas darbo vietas tose srityse, kurių prekės ir paslaugos turi didžiausią paklausą, todėl smulkus ir vidutinis verslas yra laikomas vienu iš svarbiausių ekonomikos augimo veiksnių, turinčių esminį poveikį tiek šalies, tiek savivaldybės ūkio raidai ir socialiniam stabilumui. Kasmet įregistruojamų mažų ir vidutinių įmonių nežymiai kinta, kas turi įtakos verslumo rodiklio kaitai. 2021 m. Šiaulių mieste veikė 2928 mažos ir vidutinės įmonės (žr. 6 pav.).

6 pav. 2017-2021 m. (\* metų pradžia) veikiančių mažų ir vidutinių įmonių skaičius Šiaulių mieste. Šaltinis – Lietuvos statistikos departamentas.

Kasmet įregistruojamų mažų ir vidutinių įmonių skaičius kinta nežymiai, kas turi įtakos verslumo rodiklio kaitai. 2016 m. Šiaulių miesto verslumo rodiklis buvo 28,3 įmonės /1000 gyventojų, 2017 m. – 29,7 įmonės /1000 gyventojų, 2018 m. – 29,4 įmonės/ 1000 gyventojų, 2019 m. – 29,7 įmonės/ 1000 gyventojų, 2020 m. – 29,3 įmonės /1000 gyventojų, 2021 m. – 29,3 įmonės/1000 gyventojų.

2021 m. pradžioje Šiaulių mieste veikiančiose įmonėse dirbo 44,7 tūkst. darbuotojų – 11,71 proc. arba 4,7 tūkst. darbuotojų daugiau nei 2019 m. pradžioje.

Tiesioginių užsienio investicijų (toliau-TUI) pagrindu susiformuoja ilgalaikiai ekonominiai finansiniai santykiai ir interesai tarp tiesioginio užsienio investuotojo ir tiesioginio investavimo įmonės. Investicijų pritraukimas yra bene pagrindinis būdas siekti didesnio darbo užmokesčio ir našumo, žemesnio nedarbo lygio. Siekiant pritraukti investicijas, turėtų būti užtikrinamos palankios investavimo sąlygos, nekuriama administracinių, biurokratinių barjerų norintiems investuoti. Nors TUI Šiaulių mieste nuo 2015 m. iki 2020 m. padidėjo nuo 1 041 tūkst./1 gyv. iki 2 433 tūkst. / 1 gyv., tačiau tarp didžiųjų miestų yra vienas iš mažiausių.

7 pav. Tiesioginių užsienio investicijų dydis Šiaulių m., tenkantis 1 gyv. Eur 2011-2020 m. laikotarpio pabaigoje. Šaltinis – Lietuvos statistikos departamentas

Po ekonomikos nuosmukio, darbo užmokestis Šiauliuose kasmet nežymiai auga., 2020 m. vidutinis darbo užmokestis prieš mokesčius siekė 1 270,8 Eur/mėn. ir Šiaulių m. savivaldybėje jis buvo mažesnis už Lietuvos vidurkį, kuris siekia 1 439,7 Eur/mėn. Darbo ir uždarbio galimybės yra vienas iš svarbiausių motyvų, nulemiančių vietovės patrauklumą gyventojams, todėl natūralu, kad dalis gyventojų įsilieja į aplinkinių savivaldybių darbo rinkas arba persikelia gyventi į kitas Lietuvos ar užsienio šalių teritorijas, kur mato geresnes galimybes.

|  |  |
| --- | --- |
| 8 pav. Bruto darbo užmokestis (Eur/mėn). Šaltinis – Lietuvos statistikos departamentas |  |

|  |  |  |  |  |  |
| --- | --- | --- | --- | --- | --- |
|  | | | | Darbo užmokestis (mėnesinis) | EUR | |
| 2019 m. | 2020 m. |
| Bruto | Lietuvos Respublika | Šalies ūkis be individualiųjų įmonių | Vyrai ir moterys | **1 307,60** | **1 439,70** |
| Vyrai | 1 384,20 | 1 525,40 |
| Moterys | 1 230,20 | 1 353,10 |
| Šiaulių m. | Vyrai ir moterys | **1 116,80** | **1 270,80** |
| Vyrai | 1 106,00 | 1 264,00 |
| Moterys | 1 131,10 | 1 280,10 |

4 lentelė. Bruto darbo užmokestis (Eur/mėn). Šaltinis – Lietuvos statistikos departamentas

**Aplinkos veiksniai.** Viena iš svarbiausių aktualijų, turinčių įtaką gyvenamosios aplinkos kokybei Šiaulių miestui ir miestiečiams yra aplinkos tarša ir jos prevencija, nes aplinkos oro kokybė žymia dalimi lemia gyvenamosios aplinkos kokybę ir gyventojų sveikatos būklę. Oro kokybės problemas sukelia: lokalus oro kokybės pablogėjimas automobilių susitelkimo vietose, senų automobilių gausa miesto gatvėse, neekologiško kuro naudojimas energetikos įmonėse ir nuosavų gyvenamųjų namų šildymui, pasenę oro valymo įrenginiai pramonės objektuose. Ekspertų vertinimu, vienas iš pagrindinių - oro teršalų emisijos į atmosferą šaltinių mieste yra autotransportas. Tikėtina, kad daugiau tokios taršos tenka autotransportą koncentruojantiems tranzitiniams intensyvaus eismo keliams ir jų aplinkai. 2020 m. iš apskaitomų stacionarių aplinkos oro taršos šaltinių Šiaulių mieste išmesta 936 t. teršalų. Lyginant su 2019 m. duomenimis, iš apskaitomų stacionarių aplinkos oro taršos šaltinių per metus išmetamas teršalų kiekis mieste 2020 m. mažėjo 3,61 proc.

9 pav. Išmestų teršalų į atmosferą kiekis (t) Šiauliuose. Šaltinis – Lietuvos statistikos departamentas

Teršalų kiekis, tenkantis vienam gyventojui per metus Šiaulių mieste, lyginant su kitais Lietuvos didžiaisiais miestais, nėra labai didelis, t. y. vadovaujantis 2020 m. statistikos departamento duomenimis, Šiaulių mieste vienam gyventojui per metus tenkantis teršalų kiekis yra apie 9,2 kg/gyv. ir, lyginant su 2019 m., fiksuojamas 4,17 proc. išmetamų teršalų kiekio sumažėjimas.

10 pav. Išmestų teršalų kiekis (kg/gyv) Šiauliuose. Šaltinis – Lietuvos statistikos departamentas

Vidutinė 2020 metų kietųjų dalelių (KD10) koncentracija neviršijo ribinės vertės (40 µg/m3) ir sudarė 24 µg/m3 . Dienų skaičius, kai KD10 koncentracija viršijo paros ribinę vertę, lyginant su 2019 m., sumažėjo nuo 14 iki 11 dienų, vidutinė metų koncentracija nepakito. Leistinas viršijimų skaičius -35 dienos per metus. Daugiau kaip 90 proc. tokių viršijimų nustatoma šildymo sezono metu. Šiaulių mieste yra 8000 individualių namų valdų, kurios šildymui įprastai naudoja kietąjį kurą.

Remiantis Šiaulių m. savivaldybės aplinkos monitoringo 2015‒2020 m. programos duomenimis, bendras Šiaulių miesto paviršinio vandens telkinių plotas – 1 280 ha ir užima 15,7 proc. miesto teritorijos. Didžiausi miesto paviršinio vandens telkiniai: Rėkyvos ežeras (dešimtas pagal dydį Lietuvoje, 1179 ha), Talkšos ežeras (56,2 ha), Ginkūnų ežeras (16,6 ha), Prūdelio tvenkinys (4,1 ha), Kulpės upė (25,8 km), Vijolės upelis. Vykdant paviršinių vandens telkinių monitoringą siekta nustatyti vandens telkinių būklę. Vertinant vandens telkinių ekologinę būklę pagal vidutinę 2020 metų bendrojo fosforo koncentraciją, Rėkyvos ežero ekologinė būklė yra gera, Talkšos, Ginkūnų ežerų ir Prūdelio tvenkinio ekologinė būklė yra vidutinė, o vertinant vandens telkinių ekologinę būklę pagal vidutinę 2020 metų bendrojo azoto koncentraciją, Talkšos ir Ginkūnų ežerų ekologinė būklė yra gera, Rėkyvos ežero ir Prūdelio tvenkinio ekologinė būklė yra vidutinė.

Triukšmo valdymo įstatymas reglamentuoja veiklos, kurią vykdant skleidžiamas triukšmas, valdymą siekiant išvengti klausos sutrikimų ar netekimo, apsaugoti žmonių gyvybę ir sveikatą bei aplinką nuo neigiamo triukšmo poveikio. Remiantis Šiaulių municipalinės aplinkos tyrimų laboratorijos atliktu 2020 m. Šiaulių municipalinės aplinkos monitoringo ataskaitos duomenimis bei Šiaulių miesto autotransporto triukšmo kartografavimo duomenimis nustatyta, kad pagrindiniu aplinkos triukšmo šaltiniu yra miesto gatvėse važiuojantys sunkieji dyzeliniai automobiliai, o Zoknių mikrorajone - oro uoste kylantys ir tupiantys orlaiviai. Tačiau apskaičiuotas dienos, vakaro, nakties (Ldvn) triukšmo lygis neviršijo ribinio dydžio ir kito nuo 59 iki 63 dBA. Lyginant su 2019 m. duomenimis, 2020 m. dienos, vakaro ir nakties triukšmo rodiklio metų vertė sumažėjo nuo 62 iki 61 dBA.

Apibendrinus 2020 m. vykdytą Šiaulių miesto aplinkos monitoringą matyti, kad Šiaulių gamtinės aplinkos kokybė yra vidutiniška ir būdinga daugumai didžiųjų Lietuvos miestų, tačiau siekiant geresnės aplinkos oro kokybės, reikia mažinti eismo srautus, todėl labai svarbu išvystyti susiekimo viešuoju transportu infrastruktūrą bei maršrutus, propaguoti naudojimąsi ne individualiu automobiliu, o viešuoju transportu, pėsčiomis, ar dviračiu.

AB „Šiaulių energija”, siekdama didinti energijos perdavimo ir paskirstymo saugumą, kokybę ir patikimumą, bei mažinti šilumos perdavimo nuostolius centralizuoto šilumos perdavimo tinkluose, įgyvendina Šiaulių miesto Pietinės katilinės šilumos perdavimo tinklų rekonstravimo projektą. Įgyvendinus projektą, modernizuojamose trasose (8 km.) šilumos nuostoliai sumažės 59 %, dėl mažesnio kuro suvartojimo, sumažės oro tarša, metinis išmetamų šiltnamio efektą sukeliančių dujų kiekis 164,83 t CO2 ekv./metus.

UAB „Busturas“ vykdo visuomeninio transporto parko atnaujinimą, teikiamų paslaugų kokybės gerinimą. Seni dyzeliniai autobusai keičiami naujesniais, 2019 m. įsigyta 12 naujų Man Lions City, 6 Karsan Jest miesto autobusai, 15 naudotų dujinių autobusų. 2020 m. įmonė įsigijo 20 vnt. 2009 m. gamybos, žemagrindžių, EEV (Enhanced Enivronmentally Friendly Vehicle) išmetamųjų dujų emisijos standartą atitinkančių, suslėgtomis gamtinėmis dujomis (CNG) varomų, MAN A21 markės autobusus. Įsigijus juos, įmonės autobusų parkas tapo dar „žalesnis“ ir draugiškesnis aplinkai. Nuolatinis autobusų atnaujinimas prisideda prie viešojo transporto kokybės lygio gerinimo keleiviams.

Kaip ir bendra tendencija Lietuvoje, taip ir Šiaulių mieste, dalis kelionių atliekamų automobiliu pastoviai auga, todėl reikia imtis priemonių skatinančių miesto gyventojus naudotis viešuoju transportu. Populiarinant visuomeninį transportą, kasmet organizuojami renginiai, skirti Europos judriajai savaitei „Diena be automobilio“. Gyventojų informavimui apie aplinkos oro kokybę mieste, Šiaulių miesto savivaldybės tinklalapyje talpinama ir atnaujinama informacija apie oro užterštumą kietosiomis dalelėmis, mieste vykdomas municipalinis aplinkos oro monitoringas.

2020 m. Šiaulių m. savivaldybėje automobilizacijos lygis (429 automobiliai/1 000 gyv.) buvo pakankamai aukštas ir turi tendenciją didėti.

11 pav. Individualių lengvųjų automobilių skaičius, tenkantis 1000 gyventojų Šiauliuose. Šaltinis – Lietuvos statistikos departamentas

Labai svarbu pritaikyti susisiekimo infrastruktūrą pėstiesiems, dviratininkams ir sudaryti saugias eismo sąlygas visiems eismo dalyviams. Nors per pastarąjį dešimtmetį kelių eismo įvykių, registruotų Šiaulių mieste, taip pat kelių eismo įvykiuose sužeistų ir žuvusių asmenų skaičius žymiai sumažėjo (žr. 12 pav.), tačiau, lyginant su saugiais Europos miestais, šis skaičius yra pakankamai didelis.

12 pav. Kelių eismo įvykių, kuriuose nukentėjo žmonės, skaičius Šiaulių m. 2011-2021 m. Šaltinis – Lietuvos statistikos departamentas

13 pav. Kelių eismo įvykiuose sužeistų ir žuvusių asmenų skaičius Šiaulių m. 2011-2020 m.. Šaltinis – Lietuvos statistikos departamentas

Šiaulių miesto teritorijos kompaktiškumas, nemotorizuotam transporto eismui palankus miesto reljefas, pagrindinių traukos objektų mieste išsidėstymas ir pasiekiamumas atstumo atžvilgiu yra pagrindiniai faktoriai, sukuriantys palankias sąlygas bevariklio transporto infrastruktūros vystymui Šiaulių mieste. Šiaulių m. yra pakankamai palankus dviračių transporto vystymui dėl pakankamai lygaus reljefo, kompaktiško išplanavimo ir nedidelių atstumų tarp pagrindinių traukos objektų, dviračių naudojimo tradicijų. Šiuo metu mieste atgimsta dviračių transportas. Nauji dviračių takai įrengiami pagal Savivaldybės Tarybos patvirtintą Dviračių transporto vystymo Šiaulių mieste schemą. Pagal ją ateityje mieste turės būti nutiesta bei pažymėta apie 60 km naujų dviračių takų su dviračių saugojimo aikštelėmis bei laikymo vietomis. Šiaulių turizmo informacijos centas kviečia visus pasivažinėti dviračiais po Šiaulius (yra sudaryti maršrutai) bei siūloma dviračių nuoma.

Nuo COVID-19 pandemijos kone skaidžiausiai nukentėjo turizmo sektorius – keliautojams užvertos sienos, privaloma izoliacija, taikomi vietiniai judėjimo ribojimai. Turistų skaičius Šiaulių mieste 2020 m., lyginant su 2019 m., sumažėjo 31,7 proc. Arba 20,9 tūkstančiais.

14 pav. Apgyvendintų turistų skaičius Šiaulių m. Šaltinis – Lietuvos statistikos departamentas

**III SKYRIUS**

**VEIKLOS PRIORITETAI**

Po 2019 m. balandžio 18 d., įvykusių Savivaldybės tarybos rinkimų, buvo pasirašyta Šiaulių miesto savivaldybės valdančiosios koalicijos 2019-2023 metų veiklos programa „Žmogus. Bendruomenė. Savivalda“. Šioje programoje koalicijos partneriai sutarė darbe vadovautis minėta programa ir programos pagrindu parengtu Šiaulių miesto savivaldybės valdančiosios koalicijos 2019-2023 m. programos įgyvendinimo priemonių planu, kuris per ateinančius kelerius metus turės būti įgyvendintas. Įgyvendinant minėtą planą, Savivaldybės veikla yra orientuojama į darbus miesto ūkiui ir plėtrai, investicijas ir ekonomiką, rūpybą, bendruomenę, administraciją, mokslą, kultūrą ir sportą ir E(I)migraciją.

Toliau pateikiama glausta informacija, ką Savivaldybės institucijos ketina nuveikti 2022–2024 m.

**Miesto ūkis ir plėtra.** Savivaldybės kapitalo valdomos komunalinių paslaugų įmonės užtikrina optimalų paslaugų kokybės ir kainos santykį. Šiaulių mieste vykdomas centralizuotas geriamojo vandens ir šilumos tiekimas, nuotekų šalinimas bei planuojama plėtra. Vyrauja sukurta ir sistemingai vystoma komunalinių atliekų tvarkymo sistema. Įgyvendinant projektą „Komunalinių atliekų rūšiuojamojo surinkimo infrastruktūros plėtra Šiaulių regione“ visame mieste 2022-2023 m. planuojama, kad bus įrengtos 204 vnt. pusiau požeminių konteinerių aikštelės bei viena didelio gabarito atliekų surinkimo aikštelė (DGSA) su pakartotiniam panaudojimui tinkamų atliekų surinkimu. Taip pat bus įvykdyta visuomenės švietimo ir informavimo kompanija.

Šiaulių miestas pasižymi unikalia gamta, žaliais plotais, todėl yra būtina išnaudoti turimą potencialą (du dideli ežerai, iš kurių vienas miesto centre, daug žaliųjų plotų), gerinti viešųjų erdvių bei teritorijų kokybę, t. y. pritaikyti viešąsias erdves, panaudoti gamtos resursus rekreacijai, išvystyti parkų infrastruktūrą ir t.t. 2022 m. toliau Šiaulių m. Centrinio parko ir Didždvario parko sutvarkymas bei gatvių (Kaštonų alėjos, S. Lukauskio g.), sukuriančių prieigas prie parkų, atnaujinimas, pritaikymas aktyviam šeimos laisvalaikiui, universalių lauko žaidimų įvairaus amžiaus vaikams aikštelių įrengimas, „Skate“ parko įrengimas, pėsčiųjų ir dviračių takų infrastruktūros atnaujinimas ir plėtra, apšvietimo infrastruktūros atnaujinimas ir plėtra, sporto aikštelių, lauko treniruoklių įrengimas, želdynų ir kraštovaizdžio sutvarkymas, mažosios architektūros elementų įrengimas, teritorijos pritaikymas neįgaliesiems, esamos automobilių statymo infrastruktūros modernizavimas ir plėtra, saugaus eismo priemonių diegimas. 2022 m. bus tęsiamas Talkšos ežero pakrantės prieigų, Vakarinės ir Pietinės ežero pakrantės sutvarkymas ir infrastruktūros gyventojų poreikiams tenkinti sukūrimas, t. y. pėsčiųjų ir dviračių tako greta Talkšos ežero tiesimas, universalių lauko žaidimų įvairaus amžiaus vaikams aikštelių įrengimas, automobilių stovėjimo aikštelių infrastruktūros plėtra, apšvietimo infrastruktūros plėtra, želdynų ir kraštovaizdžio sutvarkymas, mažosios architektūros elementų įrengimas.

2022 m. bus užbaigta Vilniaus gatvės pėsčiųjų bulvaro ir amfiteatro rekonstrukcija, (sėdimų vietų amfiteatre įrengimas, apšvietimo infrastruktūros plėtra, želdynų sutvarkymas, mažosios architektūros elementų įrengimas), universalios lauko žaidimų vaikams aikštelės įrengimas, fontanų atnaujinimas, pilna apimtimi įgyvendintas projektas „Viešųjų erdvių ir gyvenamosios aplinkos gerinimą teritorijoje, besiribojančioje su Draugystės pr., Vytauto g., P. Višinskio g. ir Dubijos g.“.

Siekiant tobulinti miesto vidaus susisiekimo sistemą, planuojama suprojektuoti ir nutiesti naujas magistralines gatves, įrengti, rekonstruoti, remontuoti susisiekimo komunikacijas, vykdyti keleivių laukimo paviljonų stoginių priežiūrą, įrengti dviračių takus, vykdyti miesto gatvių bei šaligatvių esminio pagerinimo darbus. 2022 m. numatyta rekonstruoti Vaisių g. , Šalkauskio g., Salantų, Varpo, Gluosnių, J.Basanavičiaus gatves, tęsti Radviliškio g. šaligatvio įrengimo darbus, tęsiamas Dainų tako pėsčiųjų tako ir Dainų parko pėsčiųjų dviračių tako įrengimas.

Vykdant Savivaldybių infrastruktūros plėtros įstatymo nuostatas 2022 m. bus pradėta įgyvendinti Savivaldybės infrastruktūros plėtros rėmimo programa.

Siekiant užtikrinti saugų, patikimą ir prieinamą keleivių vežimą maršrutiniais autobusais mieste, bus gerinamos eismo saugumo priemonės, užtikrinamas keleivių saugumas autobusuose, stotelėse, keleivių kontrolės transporto priemonėse, užtikrinamas miesto reguliaraus susisiekimo autobusų punktualumas.

**Investicijos ir ekonomika**. Norint pasiekti prioriteto pažangos, būtina vystyti kryptingą bendradarbiavimą skatinant verslą ir investicijas, ypatingai atkreipiant dėmesį į viešųjų paslaugų verslui procesų optimizavimą. Kad būtų sukurta konkurencinga verslo aplinka, bus dirbama smulkaus verslo įmonių plėtros, investicijų pritraukimo ir miesto žinomumo didinimo linkme.

Smulkusis ir vidutinis verslas – tai lanksčiai prisitaikantis prie įvairių pokyčių, kuriantis naujas darbo vietas bei racionaliai naudojantis išteklius, sektorius, kuris turi lemiamą įtaką ekonomikos pokyčiams. Smulkaus verslo įmonių plėtra yra vienas iš prioritetinių Europos Sąjungos ir Lietuvos politinių tikslų, todėl, siekiant skatinti verslumą, 2022 m. yra numatomas smulkaus verslo skatinimo programos realizacija, skiriant didelį dėmesį naujai besikuriančioms įmonėms, vyresnio amžiaus asmenims ir jaunimui, ketinančiam pradėti savo verslą. Prioritetas yra smulkios įmonės, turinčios iki 10 darbuotojų, jaunimas nuo 18 iki 29 m. amžiaus bei asmenys virš 45 metų. Mieste norima išugdyti jaunųjų verslininkų kartą, todėl toliau bus vykdomos jaunimo verslumo skatinimo priemonės, siekiant sudominti mokinius, studentus ir kitus asmenis galimybėmis veikti savarankiškai, turėti savo verslą. 2022 m. ir toliau bus teikiamos naudingos paslaugos tiek verslo pradžiai, tiek tolesniam verslo plėtojimui.

Įgyvendinant priemonę „Pritraukti aukštos kvalifikacijos specialistus į Šiaulių miestą“, bus įgyvendinama viena iš Ekonominės plėtros ir investicijų pritraukimo ilgalaikės strategijos veiklų, t. y. į Šiaulių miestą pritraukiami reikalingi aukštos kvalifikacijos specialistai. Finansinė parama bus suteikiama aukštos profesinės kvalifikacijos specialistams. Finansine parama specialistai galės pasinaudoti tik įsipareigodami dirbti Šiaulių miesto įmonėje ne trumpiau kaip dvejus metus.

Kita kryptis, kuria bus dirbama siekiant padidinti miesto konkurencingumą – investicijų pritraukimas. Įgyvendinant Šiaulių pramoninio parko (ŠPP) ir Šiaulių laisvosios ekonominės zonos (Šiaulių LEZ) infrastruktūrą“ vystymą ir siekiant gerinti investicinę aplinką bei pritraukti investicijas, 2022 m. bus tobulinama infrastruktūra, Šiaulių LEZ teritorijoje bus įrengti 0,9 km šaligatvių, pagal poreikį tvarkomi sklypai pašalinant medžius. Prie priemonės įgyvendinimo prisidės ir projektas „Investicinės aplinkos gerinimas Šiaulių laisvojoje ekonominėje zonoje ir jos prieigose“, kurio apimtyje numatytas nuotekų tinklų, internetinio kabelio, pėsčiųjų ir dviračių takų įrengimas, privažiavimų prie geležinkelio infrastruktūros ir krovos aikštelių bei konteinerių aikštelių, inžinerinių tinklų įrengimas.

Verslui ir toliau bus siūlomos laisvos nesuplanuotos teritorijos Šiaulių mieste. Siekiant kuo efektyviau ir greičiau aptarnauti investuotojus, Savivaldybėje veikia investuotojų aptarnavimo modelis, kai visais jiems rūpimais klausimais investuotojai gali kreiptis į vieną asmenį.

Vystant Šiaulių oro uosto veiklą, Savivaldybės įmonė Šaulių oro uostas ir toliau teiks aviacijos saugumo užtikrinimo bei antžemines su oro uostų veikla susijusias paslaugas. 2021 m. įrengta infrastruktūra, besiribojanti su pramonės parku, Šiaulių laisvąja ekonomine zona ir oro uosto teritorija, padės pritraukti privačias investicijas, kurti naujas darbo vietas ir prisidėti prie Šiaulių miesto ir viso regiono konkurencingumo didinimo.

Siekiant pagerinti sąlygas verslo plėtrai bus įrengiama viešojo susisiekimo infrastruktūra, įrengiant Serbentų g. tęsinį nuo esamos Serbentų g. iki Aukštabalio g., 2022 m. planuojam atlikti 74 proc. įrengimo darbų, o 2023 m. pilnai užbaigti šį projektą.

2022 m. planuojama pabaigti įgyvendinti projektą „Savivaldybes jungiančios turizmo informacinės infrastruktūros plėtra Šiaulių regione“, kuris apima visas 7 regiono savivaldybes. Bus apjungti regiono turizmo objektai į bendrus maršrutus ir trasas, įrengti informaciniai kelio ženklai, informaciniai stendai, krypties rodyklės pėstiesiems, lankytinas vietas jungiančių dviračių trasų, vandens turizmo trasų ženklai. Tai sudarys sąlygas vietos ir užsienio turistams lengviau orientuotis turizmo trasose ir maršrutuose, suteiks daugiau informacijos apie patrauklias lankytinas vietas ir objektus Šiaulių regione.

Siekiant didinti turistų srautus Šiaulių mieste, stiprinti Šiaulių miesto bei regiono žinomumą, lankomumą per miestų identitetą 2022 m. bus pilna apimtimi įgyvendinti projektai „Saulės kelio“ ir „Baltų kultūros pažinimo skatinimas ir žinomumo apie tarptautinį kultūros kelią „Baltų kelias“ didinimas“. Šių projektų tikslas – generuoti turistų srautus Šiaulių mieste, didinant baltų kultūros žinomumą ir turistinį pritaikomumą, tęsiant tarpvalstybinį maršrutą „Baltų kelias“ (II LATLIT programos etapas), vadovaujantis darnaus turizmo vystymo principais ir integruojant „Baltų kelią“ į Europos kultūrinių-turistinių kelių žemėlapį. Projekto „Saulės kelias“ idėja – per saulę, ryškiausią dangaus objektą, lemiantį gamtos ir žmogaus ritmą, pasaulio suvokimą, žmogaus gyvenimo formavimą, labiausiai atsispindintį kultūros reiškiniuose, tradicijose, ypatingai – Šiaulių, Joniškio, taip pat ir Jelgavos miestų identitetuose, kurti 4 tarpvalstybinius maršrutus, kurti / plėtoti renginius akcentuojant 4 metų laikus, 4 pasaulio sukūrimo elementus, 4 žmogaus gyvenimo tarpsnius.

2022 - 2024 m. bus siekiama darniai vystyti nekilnojamojo kultūros paveldo pažinimo sklaidą ir atgaivinimą, planuojama organizuoti Europos paveldo dienų renginius skirtus visuomenei, siekiant ją supažindinti su Šiaulių mieste esančiu kultūros paveldu, parodyti tai, kas paprastai yra visuomenei neprieinama arba aktualizuoti vienokią ar kitokią kultūros paveldo sritį. Taip pat bus vykdoma priemonė „Įgyvendinti religinio turizmo ir piligrimystės skatinimo veiklas“. Jos tikslas - skatinti turistus lankytis Raseinių, Kelmės, Šiaulių rajonuose ir Šiaulių mieste, skleisti religinio turizmo ir piligrimystės šalyje idėjas, prisidėti prie turistinių srautų didinimo šiose regionuose, visuomenės švietimo, skatinimo lankytis bei pažinti religinius ir kultūrinius objektus.

**Rūpyba.** Siekiant sudaryti galimybes spręsti socialines problemas, palaikyti socialinius ryšius su visuomene, padėti įveikti socialinę atskirtį bei užkirsti kelią asmens, šeimos, bendruomenės socialinėms problemoms kilti, sąlygas asmeniui (šeimai) ugdyti ar stiprinti gebėjimus, bus tęsiamas socialinių paslaugų teikimas ir įgyvendinami projektai. Įgyvendinant projektą „Bendruomeninių apgyvendinimo bei užimtumo paslaugų asmenims su proto ir psichikos negalia plėtra Šiaulių mieste“ 2022 metais bus pradėta 4-ių grupinio gyvenimo namų statyba Šiauliuose (Ramunių g. 19, Energetikų g. 13, Šeduvos g. 30, Gegužių g. 6), o buvusiame Šiaulių sutrikusio vystymosi kūdikių namų pastate (Vilniaus g. 303) asmenims su negalia bus įkurtas specializuotos slaugos ir globos namai (36 vietos), dienos užimtumo centras (40 vietų) ir socialinės dirbtuvės (12 vietų). Minėtos investicijos skirtos socialinės globos namų deinstitucionalizacijos įgyvendinimui, modernizuojant esamą ir (ar) kuriant naują socialinių paslaugų infrastruktūrą (apgyvendinimo ir (ar) užimtumo) bendruomenėje. Tai padės sumažinti stacionariose įstaigose gyvenančių proto ir (ar) psichikos negalią turinčių vaikų ir (ar) darbingo amžiaus asmenų skaičių ir prisidės prie to, kad nauji paslaugų gavėjai, šiuo metu negyvenantys globos įstaigose, nebepatektų į jas dėl išvystytų paslaugų bendruomenėje.

Nuo 2022 metų bus pradėtos teikti tik akredituotos socialinės priežiūros paslaugos: pagalba į namus; socialinių įgūdžių ugdymas, palaikymas ir (ar) atkūrimas; apgyvendinimas savarankiškuose gyvenimo namuose; laikinas apnakvindinimas; intensyvi krizių įveikimo pagalba; psichosocialinė pagalba; apgyvendinimas nakvynės namuose; laikinas atokvėpis; pagalba globėjams (rūpintojams), budintiems globotojams, įtėviams ir šeimynų dalyviams ar besirengiantiems jais tapti; apgyvendinimas apsaugotame būste; vaikų dienos socialinė priežiūra (akredituota 2021 metais); palydėjimo paslauga jaunuoliams. Nuo 2022 m. iš 12 akredituotų socialinės priežiūros paslaugų bus pradėta teikti nauja – palydėjimo paslauga jaunuoliams.

**Bendruomenė.** Siekiant kuo didesnio bendruomenės įsitraukimo į politinius sprendimų priėmimo procesus bei sudaryti galimybes spręsti patiems miesto gyventojams, kaip panaudoti dalį biudžeto lėšų vystant ir puoselėjant gyvenamąją ir viešąją aplinką, patrauklią gyventi, dirbti, tobulėti, jau trečius metus iš eilės Savivaldybės administracija įgyvendina Dalyvaujamąjį biudžetą, kai miesto gyventojai siūlo projektų idėjas gyvenamajai aplinkai gerinti ir balsavimo metu yra pritariama projekto idėjos įgyvendinimui. 2022 m. Dainų parke bus įrenginėjama Pumptrack dviračių ir riedučių trasa.

Šiaulių m. savivaldybės administracija,įgyvendindama Lietuvos Respublikos paramos būstui įsigyti ar išsinuomoti įstatymo (toliau – Įstatymas) nuostatas, jaunoms šeimoms, kurios įsigyja pirmą būstą Lietuvos Respublikos teritorijoje ir atitinka kitus Įstatyme numatytus reikalavimus, nustato teisę (išduoda pažymas) į valstybės iš dalies kompensuojamą būsto kreditą. Vadovaujantis Įstatymo nuostatomis, jaunoms šeimoms, auginančioms vaikų ir turinčioms teisę į paramą būstui įsigyti, teikiama 10 ar 20 proc. subsidija valstybės iš dalies kompensuojamo būsto kredito daliai apmokėti. 2022m. numatoma jaunoms šeimoms nusipirkusiems pirmą būstą, kompensuoti patirtas išlaidas, susijusias su nekilnojamojo turto vertės nustatymu, notaro paslaugų mokesčiais (pirkimo-pardavimo sutarties sudarymu, hipotekos įregistravimu, patikros registruose mokesčiu ir kt.).

Nuo 2021 m. rugsėjo 1-osios sukurta nauja tradicija - kiekvienam pirmokui įteikti "Pirmoko krepšelį" su būtiniausiais reikmenimis ir reprezentaciniais Šiaulių miesto suvenyrais, bus tęsiama ir 2022 m.

Kad būtų užtikrinta saugesnė aplinka miestiečiams ir miesto svečiams, bus kompleksiškai įgyvendinamos ir koordinuojamos nusikaltimų prevencijos priemonės, susijusios su gyventojų saugumo stiprinimu ir saugios Savivaldybės aplinkos kūrimu. Bus tęsiamas bendradarbiavimas su miesto teisėtvarkos institucijomis, planuojama pasirašyti ne mažiau 7 Šiaulių m. savivaldybės nusikaltimų prevencijos tikslinių programos projektų įgyvendinimo ir finansavimo sutarčių su miesto teisėtvarkos institucijomis, nevyriausybinėmis organizacijomis ir kitomis institucijomis pagal Šiaulių miesto savivaldybės 2020–2022 nusikaltimų prevencijos programą.

Skatinant Šiaulių miesto gyventojų visuomeniškumą ir bendruomeniškumą yra remiama jaunimo ir nevyriausybinių organizacijų veikla bei finansuojami jaunimo (toliau - JO) ir su jaunimu dirbančių organizacijų (toliau - SJDO) projektai, taip pat nevyriausybinių organizacijų veikla, jų plėtra. Šių priemonių tikslinės grupės – jaunimo ir su jaunimu dirbančios organizacijos bei neformalios jaunimo grupės, nevyriausybinės organizacijos, registruotos ir veikiančios Šiaulių mieste. Siekiant užtikrinti kryptingą jaunimo politikos įgyvendinimą, skatinamas jauno žmogaus aktyvus dalyvavimas visuomeninėje veikloje, įgūdžių lavinimas ir įsitraukimas į miesto gyvenimą. Priemonės tikslinė grupė – jauni žmonės (14–29 metų amžiaus), jaunimo organizacijos, su jaunimu dirbančios organizacijos, neformalios jaunimo grupės, atviri jaunimo centrai ir atvirosios jaunimo erdvės, registruotos ir veikiančios Šiaulių mieste. Skatinant aktyvų jaunimo dalyvavimą įvairiose veiklose (visuomeninėje, socialinėje, savanorystės, pilietinėje ir kt.) bus siekiama užtikrinti jaunų žmonių (neformalių jaunimo grupių), jaunimo organizacijų ir su jaunimu dirbančių organizacijų nuolatinę ir ilgalaikę projektinę veiklą. Paskelbus konkursą „Lietuvos jaunimo sostinė 2023 m.”, Šiaulių miesto tarybos sprendimu pritarta, kad būtų įgyvendintas projektas „Šiaulei – jaunima sostine“. Tai galimybė įtraukti jaunimą aktyviau dalyvauti savivaldybės bei šalies gyvenime, suteikti daugiau galių formuoti jaunimo politiką bei pristatyti Lietuvai savo savivaldybę kaip unikalią, aktyvią ir jaunatvišką. Laimėję Lietuvos jaunimo sostinės vardą bus pristatytas miestas kaip kultūros, sporto ir švietimo židinys, pakeisiantis stereotipinį požiūrį į jauną žmogų ir jo problemas.

Siekiant užtikrinti atvirojo darbo su jaunimu formų plėtrą ir kokybę būtina kurti ar palaikyti atvirus jaunimo centrus ir atviras jaunimo erdves bei užtikrinti darbo su jaunimu gatvėje plėtrą. Jaunų žmonių įsitraukimas į savanorišką veiklą sudaro sąlygas skatinti pilietiškumą, didinti visuomeninį aktyvumą, įgyti darbinių įgūdžių. Jaunimo savanoriška veikla bus užtikrinama įgyvendinant savanoriškos veiklos Savivaldybėje modelį bei palaikant tarptautinę savanorišką tarnybą.

Skatinant šiauliečių sąmoningumą, dalyvaujama Šiaulių vietos veiklos grupės strategijos, kurios tikslas – pagerinti įsidarbinimo galimybes ir padidinti vietos bendruomenės socialinę integraciją, išnaudojant vietos bendruomenių, verslo ir vietos valdžios ryšius, veiklų įgyvendinime, taip pat įgyvendinama bendradarbiavimo su Šiaulių miesto savivaldybės teritorijoje veikiančiomis aukštosiomis mokyklomis programa, vystant miestui svarbius projektus. 2022 m. planuojama pasirašyti 5 projektų finansavimo sutartis.

Ir toliau bus skiriamas dėmesys sveiko gyvenimo būdo populiarinimui nuo pat vaikystės, sveikam senėjimui, mažinant sergamumą, ligotumą, neįgalumą, sudarant prielaidas ilgesniam ir sveikesniam gyvenimui. Tuo tikslu Šiauliuose bus organizuojami renginiai, užsiėmimai, skatinantys gyventojus judėti. 2022 m. bus tęsiamas sveikatinimo iniciatyvų ir prevencinių programų vykdymas pagal poreikį. 2022 m. taip pat bus vykdomos sveikatinimo iniciatyvos ir prevencinės programos pagal poreikį ir pagal epideminę situaciją dėl COVID-19 (koronaviruso infekcijos) Šiaulių mieste.

2022 m. bus siekiama pritraukti 4 gydytojus specialistus dirbti ir teikti sveikatos paslaugas Šiaulių miesto sveikatos priežiūros įstaigose. Planuojama finansuoti 5 trūkstamos specialybės gydytojų rezidentų studijas.

Šiaulių miesto savivaldybės visuomenės sveikatos biuras, įgyvendindamas projektą „Sveikos gyvensenos skatinimas Šiaulių mieste“, 2022 m. planuoja tęsti projekto veiklą „Mokymas plaukti“, kurioje dalyvaus bei bus mokomi saugiai elgtis vandenyje ir taisyklingai plaukti apie 70 antrų klasių mokinių. Veiklose dalyvavusieji įgis plaukimo įgūdžių. 2022 m. planuojama stiprinti bendradarbiavimą su asmens sveikatos priežiūros įstaigomis vykdant prevencines sveikatos stiprinimo programas ir intensyviai plėtoti visuomenės psichikos sveikatos paslaugų prieinamumą bei ankstyvojo savižudybių atpažinimo ir kompleksinės pagalbos teikimo sistemą. Švietimo įstaigose vaikai skatinami rinktis sveiką mitybą.

Toliau tęsiant projekto „Darnaus judumo priemonių diegimas Šiaulių mieste“ įgyvendinimą, 2022 m. Šiaulių m. gatvių elementai (šaligatviai, pėsčiųjų takai, perėjos ir kt.) bus pritaikyti specialiųjų poreikių turintiems žmonėms Architektų g., Naujo ryto , Sevastopolio, Saulės take.

Įgyvendinant projekto „Eismo saugumo priemonių įdiegimas Šiaulių mieste“ veiklas, siekiama plėtoti susisiekimą vietinės reikšmės keliais Šiauliuose didinant eismo saugumą, išspręsti nesaugaus eismo Šiaulių m. problemą didžiausią poreikį saugaus eismo priemonėms turinčiose miesto vietose.

Kad būtų galima užtikrinti miesto gyventojų saugumą, 2022 m. planuojama plėsti vaizdo stebėjimų kamerų tinklą mieste, naujai įrengiant ne mažiau kaip 7 kameras ir papildomai prie sistemos pajungiant ne mažiau kaip 20 vnt. kamerų. Siekiant mažinti avaringumą mieste ir didinti saugumą gatvėsebusįrengti 2 momentiniai greičio matuokliai.

**Administracija**. Siekiant užtikrinti kokybišką ir nepertraukiamą Savivaldybės informacinių sistemų darbą buvo plėtojamos ir tobulinamos technologijos. Gyventojai ir toliau bus skatinami naudotis viešų konsultacijų ir dalyvavimo kanalais (e. peticija, e. konsultacija, e. forumas), nes įdiegtos naujos informacinės ir ryšių technologijos užtikrins pažangią e. demokratijos ir e. paslaugų plėtrą.

Įgyvendinant projektą „Paslaugų teikimo ir asmenų aptarnavimo kokybės gerinimas Šiaulių miesto savivaldybės administracijoje ir Šiaulių miesto viešojoje bibliotekoje“, bus supaprastinta leidimų prekiauti ir teikti paslaugas Šiaulių miesto viešosiose vietose išdavimo tvarka.

Nuo 2021 m. sausio 1 d. centralizuotai pradėjus vykdyti visų biudžetinių įstaigų buhalterinę apskaitą, 2022 m. šią funkciją perima vykdyti naujai įsteigta biudžetinė įstaiga Šiaulių apskaitos centras.

2022 m. toliau bus įgyvendinama daugiabučių namų kiemų plėtros ir remonto programa su fizinių ir/ar juridinių asmenų prisidėjimu. Įgyvendinant Šiaulių m. gatvių su žvyro danga dangos viršutinio sluoksnio pagerinimą, planuojama priemonė „Gatvių žvyro dangos pagerinimas, įrengiant dvigubą paviršiaus apdarą arba asfaltą gyventojams prisidedant 50 proc. darbų vertės“. 2022 m. planuojama tęsti žvyruotų gatvių asfaltavimo ir įrengimo darbus: numatyta išasfaltuoti Dainavos taką ir gatvę, Svajonės g., Klaipėdos g. ir Karklų g.

Užtikrinant Savivaldybės administracijos darbuotojų (moterų ir vyrų) lygias galimybes viena iš būtinų sąlygų yra sudaryti darbuotojams (moterims ir vyrams) palankias sąlygas derinti šeimos įsipareigojimus ir darbą. Tai įgyvendinama sudarant galimybes Savivaldybės administracijos darbuotojams dirbti nuotoliniu būdu ir taikyti lanksčius darbo grafikus. Labai svarbus vaidmuo atitenka informacijos sklaidai, todėl numatoma informaciją apie lygias galimybes skelbti Savivaldybės administracijos interneto svetainėje nuolat periodiškai ją atnaujinti, informuojant apie Savivaldybės administracijos veiklą lygių galimybių užtikrinimo srityje, šviečiant visuomenę lygių galimybių klausimais. Labai svarbu įgyvendinti lygių galimybių užtikrinimo principus ne tik Savivaldybės administracijoje, bet ir Savivaldybės vykdomose rėmimo programose numatyti lygių galimybių kriterijus/kryptis. Siekiama, kad vertinant organizacijų pateiktus projektus paramai gauti būtų atsižvelgiama ir į lygių galimybių užtikinimo kriterijus ar tam tikras kryptis.

**Mokslas, sportas, kultūra**

Siekiant toliau tobulinti sporto sistemą 2022 m. planuojama skatinti jaunųjų sportininkų rengimą nevyriausybinėse sporto organizacijose. Taip pat bus aktyvinamas sveikas gyvenimo būdas, siekiama sudaryti sąlygas ugdyti sveiką ir fiziškai aktyvią visuomenę, kuo daugiau gyventojų įtraukiant į organizuotas ir savarankiškas fizinio aktyvumo veiklas bei renginius, skatinant jų visapusišką tobulėjimą ir sudarant palankią sporto infrastruktūrą gyventojų laisvalaikio užimtumui, sportui bei sveikatai stiprinti. 2022 m. planuojama pritaikyti miesto viešąsias erdves fizinio aktyvumo ir laisvalaikio poreikiams tenkinti įrengiant stacionarią orientavimosi sporto trasą. 2022 m. planuojama parengti Sporto komplekso (futbolo ir regbio maniežo) techninį projektą, rekonstruoti dirbtinės dangos futbolo aikštę (Kviečių g. 7) bei renovuoti Šiaulių miesto stadiono administracinio pastatą (persirengimo rūbines), adresu S. Daukanto g. 23.

Visi Šiaulių miesto mokiniai ir mokytojai turi galimybę naudotis lietuvių autorių ir knygų lietuvių kalba mokyklinio amžiaus skaitytojams internetine duomenų baze. Mokiniai gali skaityti programinę ir laisvai pasirenkamą literatūrą pasitelkiant jiems patogias technologines priemones – kompiuterius, planšetes, išmaniuosius telefonus. Siekiant efektyvesnio ir įdomesnio mokymosi turinio įsisavinimo, tobulinamas šiuolaikiškas ugdymas, miesto mokyklose sukurtos skaitmeninės mokymosi aplinkos, kasmet vykdomi mokymai bei konsultacijos mokytojams ir mokyklos administracijai. Mokiniai ir mokytojai turi galimybę dirbti su skaitmeniniais vadovėliais ir jų komplektais, gali dirbti su įvairaus tipo skaitmeninėmis užduotimis. Diferencijuotas ir individualizuotas mokymas(is) tampa efektyvesnis, lengviau analizuojami mokinių pasiekimai. Visoms bendrojo ugdymo mokykloms suteiktos skaitmeninio mokymosi turinio licencijos, 2021-2022 mokslo metais numatoma naudotis išplėtotomis skaitmeninėmis aplinkomis, organizuoti tolimesnius mokymus visų mokyklų mokytojams. Kasmet visoms mokykloms suteikiamas „kultūros krepšelis“, kuriuo pasinaudodami mokiniai turi galimybę lankytis visuose Šiaulių regiono muziejuose nemokamai. Siekiant gerinti mokinių pasiekimų rezultatus, Šiaulių miesto savivaldybė įgyvendina ES struktūrinių fondų remiamą projektą „Mokinių ugdymosi pasiekimų gerinimas diegiant kokybės krepšelį“. Minėtame projekte dalyvauja 6 miesto mokyklos. Skiriant papildomą konsultavimą ir finansavimą, šių mokyklų mokiniams bus sudarytos sąlygos ugdymo(si) pasiekimų gerinimui, veiklai tobulinti, gerosios patirties sklaidai ir geros mokyklos požymių raiškai. Tikimasi, kad įgyvendinus projektą, sumažės bendrojo ugdymo kokybės skirtumai tarp savivaldybės bendrojo ugdymo mokyklų.

Nuolat kintant darbo rinkai, augant kvalifikuotos darbo jėgos nutekėjimo į kitas Europos Sąjungos šalis mastams, itin aktualus tampa mokinio parengimo perėjimui iš švietimo į darbo rinkos sistemą procesas. Būtina, kad ugdymo karjerai specialistai, mokytojai ir kiti mokinių ugdymo procesą organizuojantys bei koordinuojantys asmenys gebėtų padėti mokiniams atskleisti asmenines galimybes, galėtų suteikti reikiamą informaciją studijų, darbo, profesijos ar specialybės pasirinkimo srityse. Nuo 2017 m. pradėtas vykdyti Šiaulių m. savivaldybės ir miesto teritorijoje veikiančių aukštųjų mokyklų bendradarbiavimo programų finansavimas, planuojama tęsti 2022 metais. Siekiant vystyti aukštąjį mokslą ir profesinį rengimą Šiauliuose, stiprinant inžinerinių studijų patrauklumą, didinant mokinių kompleksišką tikrovės reiškinių pažinimą ir gebėjimų ugdymą gamtos mokslų, matematikos, technologijų, inžinerijos ir meno kontekste, Savivaldybės taryba patvirtino Šiaulių m. aukštųjų mokyklų, profesinio rengimo centro ir verslo įmonių STEAM, STEAM JUNIOR ir INOSTART programų finansavimo tvarkos aprašą ir Inžinerijos ir informatikos mokslų krypties studijų Šiaulių mieste paramos skyrimo tvarkos aprašą. Vadovaujantis šiais Aprašais lėšos numatytos STEAM, STEAM JUNIOR ir INOSTART programoms įgyvendinti bei finansinei paramai skirti asmenims, studijuojantiems inžinerijos ir informatikos mokslų krypties bakalauro ir magistrantūros studijų programas Šiaulių m. savivaldybės teritorijoje veikiančiose aukštosiose mokyklose ir aukštos kvalifikacijos dėstytojams, atvykstantiems dėstyti į Šiaulių m. savivaldybės teritorijoje veikiančias aukštąsias mokyklas pagal minėtų mokslų krypties studijų programas.

Savivaldybės biudžeto lėšos skiriamos suaugusiųjų, kurie mokosi pagal suaugusiųjų neformaliojo švietimo ir tęstinio mokymosi programas, mokymuisi finansuoti pagal Vyriausybės patvirtintas metodikas.

Siekiant spręsti netolygaus socialinės infrastruktūros išvystymo problemas, pagerinti besimokančių moksleivių sąlygas ir padidinti mokinių skaičių toliau nuo miesto centro nutolusioje miesto dalyje Rėkyvoje, 2022 m. bus tęsiama Rėkyvos progimnazijos pastato rekonstrukcija. Taip pat planuojama atlikti lopšelio-darželio „Eglutė“ pastato sienų apšiltinimo darbus, tęstinius švietimo įstaigų vamzdynų ir santechninių mazgų atnaujinimo, elektros instaliacijos, virtuvių remonto darbus, atnaujinti „Rasos" ir Gytarių progimnazijų ir „Saulėtekio“ gimnazijos sporto aikštynus.

Vienas iš Kultūros plėtros programos tikslų – sukurti modernių, patrauklių, kultūrinei veiklai pritaikytų įstaigų infrastruktūrą ir sudaryti sąlygas kultūros paslaugų plėtrai. 2020 m. pradėti Šiaulių miesto koncertinės įstaigos „Saulė“ pastato rekonstrukcijos ir priestato statybos darbai, modernizuojant pastatą ir pritaikant jį šiuolaikinėms koncertinėms veikloms, siekiant sudaryti komfortiškas darbo sąlygas atlikėjams, 2022 m. planuojama įrengti sceną ir salę pagal akustikų reikalavimus garso pralaidumui, naują apšvietimą, keltuvą žmonėms su negalia. Taip pat numatyta pradėti vykdyti naują priemonę - investicinį projektą, „Atnaujinti (modernizuoti) Šiaulių dailės galerijos pastatą (Vilniaus g. 245)“ .

**E(I)migracija**

Šiaulių miesto savivaldybė kartu bendradarbiaujant su Lietuvos savivaldybių asociacija sukūrė portalą “Globalūs Šiauliai“, kuriame teikiama visa informacija apie „Globalių Šiaulių“ projektą, vieno langelio koncepciją norintiems gyventi grįžti ir dirbti Šiauliuose. Šiaulių turizmo informacijos centras palaiko ryšius ir vykdo bendradarbiavimą su Šiaulių miesto ambasadoriais - svetur gyvenančiais kraštiečiais. Švietimo skyrius koordinuoja bendrojo ugdymo įstaigose vykdomą vaikų, atvykusių / grįžusių iš užsienio ugdymą. 2022 m. ir toliau bus vykdoma konsultacija vaikų ugdymo ir visuminio (mokymosi, socialinio, emocinio) integracijos proceso užtikrinimo klausimais, rekomenduojama kitų reikalingų specialistų pagalba. Keturios miesto mokyklos yra įtrauktos į Švietimo, mokslo ir sporto ministerijos programą „Kurk Lietuvai“ geriau pasirengusių priimti į Lietuvą atvykstančius ar grįžtančius vaikus mokyklų tinklą: Šiaulių „Sandoros“ progimnazija, Šiaulių Simono Daukanto gimnazija, Šiaulių „Santarvės“ gimnazija, Šiaulių Medelyno progimnazija.

Šiomis dienomis labai svarbus tampa ir bendradarbiavimas su trečiųjų šalių piliečiais, todėl, įvertinus trečiųjų šalių piliečių poreikius Savivaldybėje ir Savivaldybės turimas kompetencijas, siekiama parengti integracijos paslaugų kūrimo ir įgyvendinimo rekomendacijas bei paslaugų paketą trečiųjų šalių piliečiams.

**IV SKYRIUS**

**Savivaldybės valdomų įmonių ir viešųjų įstaigų planuojami pasiekti pagrindiniai veiklos rodikliai**

2022 ̶ 2024 metų strateginis veiklos planas parengtas atsižvelgiant į Savivaldybės valdomų įmonių ir viešųjų įstaigų, kurių savininkė yra Savivaldybė arba kai Savivaldybė turi 50 procentų ir daugiau balsų visuotiniame dalininkų susirinkime, strateginius veiklos planus. Savivaldybės valdomų įmonių yra septynios: Savivaldybės įmonė Šiaulių oro uostas, AB „Šiaulių energija“, UAB „Šiaulių vandenys“, UAB „Šiaulių gatvių apšvietimas“, UAB „Saulės dominija“, UAB „Busturas“ ir UAB „Pabalių turgus“.

2022 m. planuojami pagrindiniai Savivaldybės valdomų įmonių veiklos rodikliai:

|  |  |
| --- | --- |
| **Įmonė** | **Veiklos rodikliai** |
| UAB "Šiaulių vandenys" | Atnaujinta (rekonstruota, suremontuota) 5,66 km vandens tiekimo ir buitinių bei paviršinių nuotekų infrastruktūros |
| 100 proc. automatizuota skaitiklių apskaita |
| Išspręsta apdoroto (džiovinto) dumblo galutinio sutvarkymo problema, išnaudojant dumblo energetinį potencialą |
| UAB "Šiaulių gatvių apšvietimas" | Įdiegta energiją taupanti technologija ir pažangi informacinė sistema, patobulinta apšvietimo tinklų ir šviesoforų sistemų valdymas ir priežiūra |
| UAB "Busturas" | Užtikrintas saugus, patikimas ir prieinamas keleivių vežimas maršrutiniais autobusais mieste ir tolimajame susisiekime |
| SĮ Šiaulių oro uostas | Užtikrintas sklandus aviacijos saugumo patikros vykdymas |
| Išplėtotos aviacinio saugumo teikiamos paslaugos |
| Modernizuota vaizdo stebėjimo sistema |
| Suprojektuotas naujas multi-terminalas |
| Pradėti skrydžiai naujomis kryptimis, padidintas skrydžių dažnis |
| Padidintas aptarnaujamų orlaivių ir krovinių skaičius 15 proc. |
| AB "Šiaulių energija" | Užtikrintas šilumos ir karšto vandens tiekimas mažiausiomis ekonomiškai pagrįstomis kainomis |
| Rekonstruota ne mažiau 1,7 km šilumos tinklų |
| Padidintas šilumos gamybos efektyvumas, įrengtas kompresorinis šilumos siurblys pagamins ne mažiau kaip 1200 MWh/metus, sumažinta tarša ir kuro sunaudojimas |
| Rekonstruoti Šiaulių m. Pietinėje katilinėje dujų-mazuto kuru kūrenamus vandens šildymo katilai, kad šių katilų išmetamųjų dujų parametrai atitiktų nuo 2023 metų keliamus aplinkosauginius reikalavimus dideliems kurą deginantiems įrenginiams. |
| UAB "Pabalių turgus" | Pelningai vykdoma ūkinės veiklos funkcija |
| Vykdoma aktyvi rinkodaros programa paslaugų viešinimui |
| Padidinta veiklos ir/ar paslaugų plėtra, efektyvus turto ir procesų panaudojimas plečiant teikiamų paslaugų spektrą |

Kaip ir kiekvienais metais Savivaldybės valdomos sveikatos įstaigos (VšĮ Šiaulių reabilitacijos centras, VšĮ Šiaulių Greitosios medicinos pagalbos stotis, VšĮ Dainų pirminės sveikatos priežiūros centras, VšĮ Šiaulių centro poliklinika, VšĮ Ilgalaikio gydymo ir geriatrijos centras) užtikrins kokybišką ir efektyvią sveikatos priežiūrą, orientuotą į gyventojų poreikius, plėtos sveikatos infrastruktūrą. VšĮ Šiaulių verslo inkubatoriaus tikslas yra didinti Šiaulių miesto ir regiono konkurencingumą, skatinant verslumą, verslo plėtrą ir užimtumo didėjimą, o sporto įstaigos (VšĮ Futbolo akademija „Šiauliai“ ir VšĮ Šiaulių krepšinio akademija „Saulė“) ugdys aukšto meistriškumo visapusiškai išsilavinusius sportininkus, kurie tęstų sportinę karjerą Šiauliuose arba ir kitose šalies ar užsienio aukšto meistriškumo komandose.

**V SKYRIUS**

**2022–2024 M. STRATEGINIO VEIKLOS PLANO PROGRAMOS, ATITINKANČIOS ŠIAULIŲ MIESTO ILGALAIKIUS PRIORITETUS**

|  |  |  |  |
| --- | --- | --- | --- |
| Šiaulių savivaldybės plėtros prioritetai | Programos  kodas | Programos pavadinimas | Programos koordinatorius |
| Aktyvi, kūrybinga ir atsakinga bendruomenė | 02 | Kultūros plėtros programa | Kultūros skyrius |
| 07 | Sporto plėtros programa | Sporto skyrius |
| 08 | Švietimo prieinamumo ir kokybės užtikrinimo programa | Švietimo skyrius |
| 09 | Bendruomenės sveikatinimo programa | Sveikatos skyrius |
| 10 | Socialinės paramos įgyvendinimo programa | Socialinių paslaugų skyrius, Socialinių išmokų ir kompensacijų skyrius |
| Konkurencinga verslo aplinka | 01 | Miesto urbanistinės plėtros programa | Architektūros, urbanistikos ir paveldosaugos skyrius |
| 05 | Miesto ekonominės plėtros programa | Ekonomikos ir investicijų skyrius |
| 06 | Turto valdymo ir privatizavimo programa | Turto valdymo skyrius |
| 11 | Savivaldybės veiklos programa | Bendrųjų reikalų skyrius |
| Draugiška gamtai kokybiška gyvenamoji aplinka | 03 | Aplinkos apsaugos programa | Miesto ūkio ir aplinkos skyrius |
| 04 | Miesto infrastruktūros objektų priežiūros, modernizavimo ir plėtros programa |

**Šiaulių miesto savivaldybės STRATEGINIO VEIKLOS PLANO tikslai ir vertinimo rodikliai**

Siekiant įgyvendinti patvirtintus prioritetus, buvo suformuluoti Savivaldybės strateginio veiklos plano tikslai:

**01 tikslas. Užtikrinti visuomenės poreikius tenkinančių ŠVIETIMO, KULTŪROS, SPORTO, SVEIKATOS IR SOCIALINIŲ PASLAUGŲ kokybę ir įvairovę**

Tikslui pasiekti vykdomos programos:

02 Kultūros plėtros programa

Asignavimų planas – 8 675,6 tūkst. Eur

07 sporto plėtros programa

Asignavimų planas – 7 711,0 tūkst. Eur

08 Švietimo prieinamumo ir kokybės užtikrinimo programa

Asignavimų planas – 90 280,6 tūkst. Eur.

09 Bendruomenės sveikatinimo programa

Asignavimų planas – 2 855,8 tūkst. Eur

10 Socialinės paramos įgyvendinimo programa

Asignavimų planas – 49 470,4 tūkst. Eur.

|  |  |  |
| --- | --- | --- |
| Vertinimo kriterijaus kodas | Efekto vertinimo kriterijai | Siektinos reikšmės 2024 m |
| E-01-01 | Gyventojų skaičius | Ne mažiau 100,0 |
| E-01-02 | Vidutinė tikėtina gyvenimo trukmė m. | > 79 |
| E-01-03 | Vaikų ir jaunimo dalis nuo bendro gyventojų skaičiaus proc. | >34 |
| E-01-04 | Besimokančių ir studijuojančių Šiauliuose dalis nuo viso gyventojų sk. proc. | >30 |

**02 tikslas. EFEKTYVIAI PANAUDOJANT ŽMOGIŠKUOSIUS IR FINANSINIUS RESURSUS SUFORMUOTI palankią aplinką investicijų pritraukimui**

Tikslui pasiekti vykdomos programos:

01 Miesto urbanistinės plėtros programa

Asignavimų planas – 1 258,4 tūkst. Eur

05 Miesto ekonominės plėtros programa

Asignavimų planas – 4 407,2 tūkst. Eur

06 turto valdymo ir privatizavimo programa

Asignavimų planas – 2 009,8 tūkst. Eur.

11 savivaldybės veiklos programa

Asignavimų planas – 18 721,5 tūkst. Eur.

Efekto kriterijai:

|  |  |  |
| --- | --- | --- |
| Vertinimo kriterijaus kodas | Efekto vertinimo kriterijai | Siektinos reikšmės 2024 m. |
| E-02-01 | Vidutinis mėnesinis (bruto) darbo užmokestis Eur | >1 400 |
| E-02-02 | Tiesioginės užsienio investicijos, tenkančios vienam gyventojui, Eur | >3 200 |
| E-02-03 | Gyventojų pasitenkinimas savivaldybės darbu proc. | > 8 |

**03 tikslas. Kurti kokybišką gyvenamąją aplinką**

Tikslui pasiekti vykdomos programos:

03 Aplinkos apsaugos programa

Asignavimų planas – 5 831,2 tūkst. Eur.

04 Miesto infrastruktūros objektų priežiūros, modernizavimo ir plėtros programa

Asignavimų planas – 30 716,4 tūkst. Eur.

|  |  |  |
| --- | --- | --- |
| Vertinimo kriterijaus kodas | Efekto vertinimo kriterijai | Siektinos reikšmės 2024 m. |
| E-03-01 | Išmetamų teršalų į atmosferą iš stacionarių taršos šaltinių kiekis, tenkantis vienam gyventojui, t | 5 |
| E-03-02 | Avaringumo lygis (kelių eismo įvykių, kuriuose nukentėjo žmonės, sk.) | <85 |
| E-03-03 | Nusikalstamų veikų skaičius 100 000 gyventojų | <1 700 |
| E-03-04 | Šiaulių miesto kaip patrauklios gyvenamosios vietovės vertinimas (balai iš 10) | 8,5 |

PRIDEDAMA. 2022–2024 m. programų tikslų, uždavinių, priemonių, priemonių išlaidų ir produktų vertinimo kriterijų suvestinė (11 programų).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_